
 Hoofstuk 1

 


Superintendent
KarenVisser sit die bottel haarjel met ’n gedempte knal neer op die
spieëlkas. Vanoggend weier die jel om haar hare in plek te hou. Sy
gee moed op en tel die oogpotlood op. Tien minute later wys die
wekkertjie op die bedkassie sy moet haar roer om die internetkafee
negeuur oop te maak. Sy maak vir oulaas seker haar swaar grimering
is perfek en vee met ’n sneesdoekie die gesmeerde maskara af bokant
haar oog. Met ’n finale draai aan die oorkrabbertjie in haar neus
en nog ’n pluk aan die halsstarrige lok hare, tel sy die kafee se
sleutel op, trek die woonsteldeur agter haar toe en draf die trappe
af.

Vandat sy nege
maande gelede hier ingetrek het onder die dekmantel van
internetkafee eienares, is haar roetine elke oggend dieselfde.
Gelukkig is sy klein gebou en saam met die swaar grimering help dit
haar kamoeflering as tiener vol te hou. Haar enigste frustrasie is
haar onvermoë om die diamant smokkelaars vas te trek. Hulle bly
elke keer net so stappie voor haar.

Sy wikkel die
sleutel heen en weer, maar die winkel se slot weier om oop te klik.
Die glasdeur ratel in die raam as sy die handvatsel heen en weer
pluk. Sy haal ’n slag diep asem en probeer weer. Nege maande sukkel
sy nou al met die vervlakste slot en nege maande lank kla sy al by
Auntie Ralie. Sy pluk die sleutel uit die opening, plant haar vuis
in haar sy en tik haar voet terwyl sy die sleutel bekyk. Haar
kakebeen werk oortyd met die kougom in haar kies.

Sy oorweeg om
die glas stukkend te slaan soos ’n wafferse inbreker en loer vinnig
oor haar skouer of iemand haar sien. Oorkant die straat leun ’n man
teen ’n kameel kleurige Toyota Land Cruiser bakkie. Haar oë gly
onwillekeurig oor die lang gespierde bene in die noupassende denim
broek. Sy sluk en forseer haar oë hoër. Te oordeel na die breedte
van die bolyf onder die khaki hemp, is hierdie ’n man wat gereeld
fisiese arbeid verrig. Van hierdie afstand kan sy nie sy oë sien
nie, maar die rooi hare dui op ’n geen-nonsens man. ’n Tinteling
sprei deur haar lyf en Karen trek haar asem in. Magtag, dat hierdie
klein dorpie nou so vonds kan oplewer.

Bedaar hart,
daar is nie tyd vir sulke speletjies nie. Haar oë verslind hom vir
nog ’n paar sekondes voordat sy sug en weer na die sleutel in haar
hand kyk.

Sy sal
waarskynlik die ou tannies van die dorp minder skok as sy net die
klein gereedskapstelletjie uithaal en sagkens inbreek in haar eie
winkel. Sy probeer die sleutel weer draai en met ’n gedempte
kragwoord, pluk sy dit uit die slot.

’n Sagte lag
klink agter haar op. Kaptein Brian Plaatjies se ronde, kort figuur
met sy sagte bruin oë en sensitiewe mond doem voor haar geestesoog
op nog voordat sy omdraai. Haar enigste bondgenoot in die geheime
operasie geniet dit om ten minste een keer per week vir
Superintendent Karen Visser te lag waar sy sukkel met die verbrande
slot. Sy wonder stilweg of hy nie Auntie Ralie aangesê het om nie
die ding reg te maak nie.

Met ’n sug
swaai sy om."Kaptein en as jy so vroeg al staan en giggel? Wil jy
vir my sê die respected citizens van Kleinbegin het niks
protection nodig vandag nie?"

Kaptein
Plaatjies stap nader."Juffrou Visser, jy gaan nie daai slot oopkry
deur vir hom te kyk nie."

"Kaptein, jy
moenie sukkel vanoggend nie. Hierdie slot gaan maak dat ou Niek my
sommer verniet gaan kry." Sy loer onder haar swaar maskara ooglede
na die kaptein. Sy gesig is op ’n ernstige plooi, maar lagduiwels
dans in sy oë.

"Is jy seker jy
het die regte sleutel beet? Gee dat ek sien." Hy neem die bos
sleutels uit haar hand, versigtig om nie per ongeluk aan die swart
naels te raak nie. Karen tree weg en kyk verwonderd hoe die slot
die eerste keer draai.

"Cool."
Sy wikkel haar leerbeklede heupe by die kaptein verby en skakel die
oorhoofse ligte aan. Buisligte sis en flikker terwyl Karen die
rekenaars een na die ander aanskakel. Kaptein Plaatjies skuif agter
die toonbank in en gou borrel die perkoleerder. Harde plastiek klik
teen mekaar soos hy een vir een CD terug gooi onder die
toonbank.

"Jy het ook
geen ordentlike musiek nie, Sup. Waar kom jy aan al hierdie
gemors?" Karen kyk af en verskuil ’n glimlag. Kaptein Plaatjies sal
in sy lewe nooit Marilyn Manson of Eminem se musiek kan gewoond
raak nie. Nie dat dit enigsins haar smaak is nie, maar
tatoeëermerke, swart naels, klinknael broeke en donker grimering
pas nou nie juis by haar eie musieksmaak nie.

"Ek kan mos nou
nie in so funky winkel gaan staan en boeremusiek of
Afrikaanse treffers speel nie. Die bekommerde tannies in die dorp
gaan niks oorhê om oor te skinder nie." Kaptein Plaatjies is vir 'n
oomblik stil, dan bulder sy lag deur die winkel.

"Nee, seker
nie. Watter verskoning gaan ek dan hê om so gereeld hier aan te
doen as ek nie met jou moet kom raas nie." Sy ronde lyfie skud
skoon van die kroegstoeltjie af. Hy stop 'n beker stomende koffie
in haar hand en gaan sit op die hoek van ’n tafel. Sy gesig raak
ernstig.

"Hulle het weer
oor die grens gekom gisteraand."

Karen se
vingers verstil op die sleutelbord. "Waar?"

"Op ’n
gasteplaas teen die grens. Twee werkers het waarskynlik op hulle
afgekom en hulle probeer stop. Een is doodgeskiet en die ander een
het verdwyn. Ons kon nog geen spoor van hom kry nie, maar hy is
beslis gewond op die toneel."

"Kaptein, as
hulle eers een keer gemoor het, gaan niks hulle meer kan keer nie.
Weet die eienaars van die plaas?" Karen leun terug in die stoel,
sit haar voete op die tafel en vryf die swart stewels teen mekaar.
Dis nou maar eers na nege maar haar voete brand alreeds. Hoe die
tieners dit dag in en dag uit met die marteltuie uithou, weet sy
sowaar nie.

"Nee, ek het
voorlopig niks gesê nie. Jy weet hoe die boere hier is, hulle sal
sommer die reg in eie hande wil neem en gewoonlik kry onskuldige
mense seer in die proses."

"Wat van die
werkers? Hoe verduidelik ons hulle afwesigheid?" Karen sluk
versigtig aan die warm koffie en verwens weereens die tongring wat
sy laat insit het.

"Die ander
werkers sê dit was 'n bakleiery onder die twee en dat die ander een
gevlug het vir die Polisie. Hulle is bang om met die sak patats
vorendag te kom. Lyk my hierdie keer is hulle goed die skrik op die
lyf gejaag." Kaptein Plaatjies spoel die beker uit in die wasbak en
stap deur toe.

"Hou maar jou
oë oop. Hulle sal binnekort moet ontslae raak van die diamante. Dit
raak nou te gevaarlik om dit by hulle te hou. Volgens ons inligting
het hulle nou al meer as twee miljoen Rand se voorraad op
hande."

Karen knik en
maak ’n program op die skerm voor haar oop voor sy opstaan en na
die deur toe loop. Kaptein Plaatjies steek ’n paar treë voor die
deur vas. Karen kan sien iets pla, maar dat hy nie weet hoe om dit
oor te dra nie.

"Wat byt jou
Kaptein? Is daar iets waarmee ek kan help?"

Hy verskuif sy
gewig na die ander voet voordat sy oë hare ontmoet. "Daar was baie
kinderspore by die grensdraad. Ek weet nie of dit enigsins iets sê
nie, maar die spoorsnyers is oortuig die kinders is aan die oorkant
van die grens opgelaai."

Karen frons.
"Dink jy dit het iets te doen met die diamant smokkelaars?"

"Ek weet nie."
Kaptein Plaatjies vryf oor sy hare en druk dan sy hande in sy
broeksakke. Karen knik net maar haar verstand sê vir haar dit kan
nie anders nie. Die smokkelaars is nou al so gewoond om ongestoord
hulle gang te gaan, wat keer hulle om die bedrywighede uit te
brei?

"Ons moet maar
dophou, Kaptein."

Hy knik, ruk
homself merkbaar reg en knipoog vir haar. Tyd om die skindertonge
weer besig te hou. Kaptein Plaatjies maak die deur oop en Karen
loer vinnig oor sy skouer, maar die Land Cruiser-bakkie is weg. Sy
forseer die teleurstelling na die agtergrond.

"Nou ja,
juffrou, ek is seker jy verstaan die ouers in die dorp se
besorgdheid oor die voorbeeld wat jy aan die jeug stel. Skenk
asseblief ernstige oorweging daaraan om jou kleredrag aan te pas
soos wat dit 'n welopgevoede dame betaam." Karen sluk swaar aan die
lag wat dreig om oor te borrel. Sy wonder of die inwoners van die
dorpie besef watter juweel hulle plaaslike stasiebevelvoerder
is.

"Kaptein, sê jy
vir daai ou fossils hulle moet bykom. Smaak my hulle is net
so outyds soos hierdie gevrekte dorp. Het jy nie beter dinge om te
doen as om oor 'n klein bietjie with-it klere te kla nie?
Cheers, kaptein."

Karen staan met
haar voete uitmekaar geplant en haar vingers ingehaak in die
lussies van haar broek. Sy sorg dat sy hard genoeg praat sodat tant
Ralie haar kan hoor in die woonstel bokant die winkel.

"Goeiedag,
juffrou. Ek vertrou ons hoef nie weer oor die aangeleentheid te
praat nie." Kaptein Plaatjies draai om en stap in die rigting van
die polisiekantoor.

’n Beweging
regs trek haar aandag as sy terugdraai na die deur. Die bruin
seuntjie staar haar met groot bruin oë aan. Sy klere is verslons en
die gesiggie het dae laas ’n waslap gesien. Karen neem 'n tree
nader en die seuntjie krimp ineen, maar hy hardloop nie weg
nie.

"Wat's jou
naam, boetie?" Karen sak af op haar hurke en kyk vinnig in die
straat op en af. Daar is nog niemand in sig nie. Die seuntjie
antwoord nie. Sy kaal voetjies is grof van skurfte en die kniekoppe
swart gebrand.

"Is jy honger?"
probeer sy weer. Hierdie keer knik die koppie. "Nou kom, ek dink ek
het nog beskuit in die kombuis." Sy steek haar hand na hom toe uit
en sien die onsekerheid in sy oë. Karen laat haar hand sak en stap
terug in die winkel in. Sagte sleepvoete agter haar is die enigste
aanduiding dat sy gevolg word.

Sy skink 'n
beker koffie met baie suiker en melk en pak drie boerbeskuite op 'n
bord. Haar aksies word stip dopgehou. Hoe nou gemaak? Die kind is
nog te klein om self op die kroegstoel te klouter maar sy twyfel of
hy haar gaan toelaat om hom op te tel.

"Ek gaan jou
nou optel en op die stoel neersit. Is dit reg met jou?" Hy kyk haar
'n oomblik aan en sy oë spring na die bord op die ronde tafeltjie.
Hy knik stadig. Karen sit haar hande om sy lyf en versigtig tel sy
hom op en sit hom sagkens op die stoel neer. Sy skuif die koffie en
beskuit nader en wag dat hy begin eet, terwyl haar humeur lustig
prut.

Hy steek sy
handjies uit na die beker en trek dit nader met sy polse. Die
beskuit knyp hy tussen sy vuisies vas. Die eerste drie beskuite
verdwyn in die honger mondjie. Sy sit nog twee beskuite in die
bordjie en gooi ’n halwe glas melk in. Karen wonder nog oor die
handjies wat hy nie oopmaak nie, toe die voordeur kraak. Dominee
Nortjé gaan staan langs die eerste tafel, naby die deur. Hy trek
aan sy das en oë dartel deur die winkel, soekend, vraend.

"Môre Dominee,
waarmee help ek vanoggend?" Die man trek sy skouers agtertoe en
gluur haar aan.

"Juffrou, ek is
bevrees die gemeente het my gestuur om met jou te kom praat."

"Môre,
Dominee,” sê sy weer en kruis haar arms voor haar bors.

Dominee Nortje
se wange verkleur en hy mompel 'n groet onderlangs. "Juffrou, jy
sal jou sedelose gedrag moet staak. Die kinders in die gemeente
word gekorrupteer deur jou obsene kleredrag en ... en ...
onaanvaarbare voorkoms."

Karen frons. Sy
het nie eers geweet daar bestaan ’n woord soos korrupteer nie.
Obsene kleredrag? Waar kom die man aan die groot woorde? Die ou
helsem het seker die hele nag gelê en sy toespraak voorberei.

'n Glas val
voordat Karen kan antwoord en sy hardloop terug kombuis toe.
Glasskerwe lê gesaai oor die vloer en druppels melk loop teen die
stoel af. Die seuntjie probeer teen die kroegstoel afklim en Karen
gryp hom vinnig.

"Ag, dis sommer
niks. Ons kan dit gou-gou skoonmaak." Sy weerstaan die versoeking
om die klein lyfie teen haar vas te druk. "Het jy genoeg
geëet?"

Hy knik en sy
sit hom op 'n leunstoel neer. Iewers in die rakke moet kinderboeke
wees. Sy kies een oor diere en met harde bladsye sodat hy makliker
kan omblaai. Wanneer sy seker is sy aandag is by die boek, stap sy
terug na haar besoeker.

O nè, hy moet
met haar kom praat. Vanoggend gaan hy moet wag met sy sedepreek. Sy
het self 'n ding of twee op die hart. Sy plant haar voete uitmekaar
en druk haar vinger onder die dominee se neus sodat hy ’n tree
terug gee.

"Dominee, sê jy
vir jou grand gemeentelede, as hulle na hulle eie mense
omsien en minder skinder, sal hulle sieleheil meer verseker wees.
Hierdie kind is skaars vyf en hy strompel alleen deur die strate.
Hy is honger, verwaarloos en vuil. En wat doen die gemeente?
Daardie wonderlike, heilige, sedebewakers van jou gemeente? Hulle
kyk anderpad. Wel, Dominee, sê jy vir hulle, Karen Visser kyk nie
anderpad nie en as een van hulle weer vir jou stuur om oor my
gedrag en klere te kom praat beter daar nie een honger kind in die
straat oor wees nie anders gaan jy moet duiwels uitdryf ook." Sy
skep asem en Dominee Nortjé strompel nog ’n tree agteruit. Hy maak
sy mond oop om te antwoord maar Karen stoomroller voort.

"Gaan soek die
kind se ouers en vind uit hoekom hy in so toestand is. Sort
die probleem uit en dan kom jy terug met daai Bybel wat jy so
vasknyp dat jou gorrel skaars kan oop sodat ek jou kan wys wat
beteken die spreekwoord, 'haal eers die balk uit jou eie oog'.
Bye Dominee." Karen hou die deur oop en Dominee Nortjé stap
uit. Die glas rittel in die raam as sy die deur toeklap. Sy draai
die sein na gesluit en stap terug na die leunstoel.

Die boek lê op
die vloer en die kind is opgekrul op die sitplek. Sy vuisies druk
teen sy ogies en sy knieë is opgetrek tot teen sy magie. Wat gaan
sy met die kind maak? Sy beskou hom behoorlik. Die klere is nie
swak kwaliteit nie, net vuil. Die swart haartjies het dae laas seep
en water gesien, maar dit pas aan by die res van die lyf. Sy sien
nie kneusplekke of enige ander beserings nie en behalwe die
toegeknypte vuisies is niks ooglopend verkeerd nie.

Karen sug en
stap na die telefoon."Kaptein, hier is ’n probleem." Sy wag nie vir
die groet nie.

"Wat's
fout?"

"Ek het 'n kind
hier en ek weet nie wat om met hom te maak nie. Hy praat nie so ek
weet nie wie hy is nie."

"Ek kom." Karen
plaas die foon terug op die mikkie en ruim die gebreekte glas op
terwyl sy wag. Minute later staar Kaptein Plaatjies na die slapende
kind op die stoel en skud sy kop.

"Moet 'n kind
wees van die plaasmense. Ek ken die kinders in die dorp, maar die
kinders van die plase af kom nie gereeld dorp toe nie. Jy sê hy
praat nie?"

"Nie 'n woord
nie. Daar is fout met sy handjies. Hy kan hulle nie oopmaak nie."
Kaptein Plaatjies sluip nader en vou een van die klein handjies in
sy eie toe. Die kind slaap vas en roer nie. Hy maak die vingertjies
versigtig oop en Karen trek haar asem geskok in.

Diep snye sig
waterig en droë bloed oortrek die hele palm. "Ons moet hom by die
dokter kry." Hy maak die vingertjies weer versigtig toe en kom
orent. "Bel vir Malie, sy sal die reëlings tref." Karen knik en
maak die oproep. Dertig minute later dra die maatskaplike werker
die steeds slapende bondeltjie in die straat af na die dokter se
spreekkamer.

Die res van die
oggend verloop sonder voorval en Karen betrap haarself telkens waar
sy wonder wie die man is wat vanoggend so arrogant teen sy bakkie
geleun het. In haar gedagtes speel die spiere weer onder sy
denimbroek en ’n tinteling gaan deur haar lyf. ’n Mooie man is hy
beslis. In haar agt en twintig jaar het min mans haar twee keer
laat kyk, wat te sê nog later weer oor hom laat dagdroom.

Sy is bly toe
die middagvloei van skoolkinders opdaag om haar gedagtes te
versteur. Die Graad twee klassie het 'n projek gekry wat navorsing
oor die internet behels en sy word goed besig gehou. Sy verstom
haar aan die opgewondenheid van die kinders. Die meeste van hulle
het nog nooit met ’n rekenaar gewerk nie en die trots waarmee hulle
elke klik van die muis bemeester, verwarm haar hart. As sy nie so
desperaat was om hierdie saak op te los nie, het sy sowaar hierdie
haar lewe gemaak.

Teen vieruur
smag Karen daarna om ’n rukkie alleen te wees. Die skoolkinders is
dierbaar, maar die ouers is heeltemal ’n ander saak. Sy voel soos
’n wurm wat ongenooid op die gaste se blaarslaai bly vassit. Die
binnepret wat sy aan die begin van die middag geniet het met die
reaksie van die ouers op haar styf gejelde hare en swaar grimering,
begin taan en die swaar stewels rem aan haar voete.

Karen sien met
verligting dat dit tien voor vyf is. Die kinders het die laaste
halfuur stelselmatig minder geword en die laaste seuntjie gryp sy
ma se hand stewig vas waar hulle by die toonbank vir die
internettyd betaal. Met ’n sug van verligting stap Karen om die
toonbank en begin die rekenaars een vir een afskakel.

Sy het net die
laaste rekenaar afgeskakel toe 'n voertuig in ’n stofwolk voor die
kafee tot stilstand kom. Die stof warrel nog om die bakkie as die
deur oopgaan en ’n klein dogtertjie die winkel inhardloop. Karen
koes vinnig toe die klein missieltjie nie haar remme betyds
aangedraai kry nie.

"Tannie, tannie
moet my help asseblief." Die smeking in die stemmetjie is
onmiskenbaar. Sy byt die glimlag terug as die meisie se blonde
vlegsel op en af wip op die maat van elke sprong.

"En waarmee
moet ek nogal help? Die winkel is reeds toe." Karen wil haar tong
afbyt toe teleurstelling oor die stofstrepe op die gesiggie spoel.
Die blou ogies skiet vol trane.

"As tannie my
nie help nie gaan ek môre dop. Juffrou het gesê as ons nie die taak
ingee nie, gaan sy vir ons nul gee en dan gaan ons dop. Tannie, ek
wil nie volgende jaar weer in graad twee wees nie. Al my maatjies
is in graad twee." 'n Traan biggel teen die wangetjie af.

"Nee,
girl, moenie huil nie. Ek maak sommer ’n grappie. Wys my
solank wat moet jy doen terwyl ek die rekenaar aanskakel." Die
meisie sluk die snik hoorbaar in en delf in haar boeksak. Karen wag
tot die skerm gereed is en kyk na die opdrag. Gelukkig is dit
dieselfde opdrag as waarmee die ander kinders die middag besig was
en sy wys haar hoe om die soekenjin te gebruik om die data te vind
en dit uit te druk op die drukker. Wanneer sy seker is die meisie
sal verder regkom, staan sy op en word vir die eerste keer bewus
van die man wat in die deur staan.

Haar hart
bokspring en sy sak neer in die naaste stoel. Al die suurstof is
skielik uit die lug en sy sukkel om asem te kry. Sy het sowaar nie
gedink sy gaan die hunk van vanoggend so gou van nader leer ken
nie. Die man steek in die deur vas en Karen sluk hoorbaar. Die
afstand van vanoggend het werklik nie gestand gedoen aan die man
nie. Die denimbroek kleef aan gespierde bene en die khaki-hemp
steek nie die breë skouers weg nie. Dis egter sy oë wat Karen
gevangene hou. Diep blou poele waarin mens kan verdrink en wat haar
op hierdie oomblik op en af bekyk. Sy voel hoe ’n blos opstoot van
haar nek tot haar wange en wens sy het nie vandag gekies om die
eina-klein toppie aan te trek nie. Haar tong gly oor haar droë
lippe.

Die man se oë
huiwer op die tatoeëermerk van ’n roos op haar heup voordat dit
sonder haas boontoe beweeg. Sy oë streel oor haar en Karen se lyf
reageer asof aangeraak. Die sensitiewe punte van haar borste stu
teen die lycra toppie en Karen draai haar lyf weg.

"Tannie,
tannie, hoekom maak die skerm nou so?" Karen vlieg uit die stoel op
en haar knieë swik. Ag nee regtig, dis net ’n man. Ja,
antwoord die stemmetjie in haar kop, maar wát 'n man is hy
nie.

Karen druk die
knoppies op die toetsbord outomaties en die skerm keer terug na
normaal. Vererg sien sy haar hande bewe liggies. Die meisie beloon
haar met 'n glimlag voor sy weer die knoppies bydam. Hierdie kind
gaan nie vandag klaarkry as sy nie hulp kry nie. Miskien moet sy
maar die kind eers toelaat om klaar te maak sonder om haar aan te
jaag. Die arme dingetjie het hoeka so desperaat geklink toe sy
ingekom het.

"Amalia, jy
moet vinnig maak. Ons gaste is oor tien minute op die plaas en ek
moet hulle gaan ontvang." Karen ruk soos sy skrik wanneer die diep
baritonstem deur die winkel dreun, maar hou haar gelaatstrekke
kalm.

"Sy gaan nog
minstens ’n uur besig wees. Die ander kinders het meer geweet as sy
en dit het hulle amper twee ure geneem om klaar te kry." Hoekom
klink haar stem so hees? Sy hoes liggies om die padda uit haar keel
te kry.

"Juffrou, ek
kan nie so lank wag nie. Sy sal moet klaarmaak en gou ook." Karen
staan stadig van die stoel af op en rek haar

Gratis Boel

Weduwes Carlien Arendse het mans afgesweer. Vir die afgeiope tien aor s 5y
dolgelukkig om alicen te wees met haar werk as Streekhoflanddros om haar besig te hou.
Totdat sy een oggend gaan araf en letter in n londe adonis vashardioop wat haar lewe.
onherroeplik verander. Te midde van die skindertonge op di dorp, vind Carlien ui dat efde
rom nie deur die ouderdom laat voorsknyf i





